作者:俞國寶
標題:賀新涼・賀新郎
內容:夢裡驂鸞鶴。覺三山不遠，依前海風吹落。浮到五湖煙月上，剛被梅香醉著。粲玉樹、輕明疏薄。十萬瓊琚天女隊，捧冰壺、玉液琉璃杓。來伴我，薦清酌。恍然夢斷渾非昨。問溪邊竹外，新來為誰開卻。無限冰魂招不得，擬把離騷喚覺。待抖擻、紅塵雙腳。萬里瑤臺終一到，想玉奴、不負東昏約。留此恨，寄殘角。